Balatono aukštumų nacionalinis parkas
Balatono aukštumų nacionalinis parkas (veng. Balaton-felvidéki Nemzeti Park) – saugoma gamtos sritis vakarų Vengrijoje (Zalos ir Vesprėmo medėse), šiaurinėse Balatono ežero pakrantėse, Bakonio kalnuose. Parko valdyba yra Vesprėme. Balatono aukštumų nacionalinis parkas įsteigtas 1997 m. ir susideda iš 6 saugomų sričių. Svarbiausios saugomos vietovės: Tihanio pusiasalis su Tihanio miesteliu; Pečelio dauburys – su lėkštais šlaitais, plynaukštėmis, karstiniais dariniais ir bazaltine Halomo kalva; Kalio dauburys; Tapolcos dauburys – su vaizdingais kraštovaizdžiais ir bazalto telkiniais; Kesthelio kalnai – miškingi, sudaryti iš dolomito; Kiš Balatonas – svarbi šlapynių sritis, saugoma Ramsaro konvencijos. Parke auga daug retų augalų rūšių – apie 200 jų saugomos, o 9 – ypač (Šašdžio pievose yra vienintelė Vengrijoje pelenėlių augavietė). Pelkynėse ir ežerėliuose apsistoja daug praskrendančių paukščių. Kološkos slėnis Nierego ir Čučo kalvos Čobanco kalnas Šlapynės Tihanio pusiasalyje Kiš Balatonas